AARHUS: Alt tyder på, at Aarhus når en milepæl i 2019. Hen mod slutningen af året vil kommunen nå det magiske tal på 350.000 borgere.

Det viser kommunens prognoser.

Borgmester Jacob Bundsgaard (S) nævnte det for de mange erhvervsfolk, som onsdag morgen var samlet i rådhushallen for at blive orienteret om byens udvikling.

- Efter prognosen vil vi have 350.349 indbyggere 1. januar 2020. Men hvornår vi præcist passerer tallet 350.000, kan man ikke sige. Det bliver givetvis efter studiestart 1. september på Aarhus Universitet og andre læreanstalter, siger pressechef i Borgmesterens Afdeling, Niels Buch Johansen.

1. januar 2018 var der 340.312 indbyggere, og de seneste år har der været en årlig tilvækst på 5-6000 personer. Det stemmer godt med, at vi lige nu er omkring 345.000 indbyggere.

Prognosen siger, at vi vil være 375.000 i 2025, og hvis stigningen fortsætter konstant, vil det holde stik.